**Mėlynosios vėliavos programa**

Mėlynosios vėliavos programa yra savanoriška sertifikavimo sistema paplūdimiams ir prieplaukoms, pradėta įgyvendinti Prancūzijoje 1985 metais. Tarptautinė nevyriausybinė organizacija Aplinkosaugos švietimo fondas (*Foundation for Environmental Education* – FEE) 1987 metais Europos Komisijai pristatė Mėlynosios vėliavos programos koncepciją, kuri buvo patvirtinta kaip viena iš kelių Europos aplinkos 1987 metų veiklų. Visuomeninė gamtosaugos organizacija „Lietuvos žaliųjų judėjimas“ yra FEE narė ir koordinuoja Mėlynosios vėliavos programą Lietuvoje.

Mėlynosios vėliavos programoje nustatytomis aplinkosaugos švietimo ir informavimo, vandens kokybės, aplinkosaugos valdymo, saugumo ir paslaugų priemonėmis, taikomomis pakrantės zonose, siekiama įgyvendinti darnaus vystymosi principus. Mėlynosios vėliavos programa kasmet populiarėja bei tapo plačiai žinomu ir atpažįstamu aplinkosaugos ženklu tarp turistų ir kelionių organizatorių.

Siekdamos Mėlynosios vėliavos apdovanojimo, savivaldybės ir paplūdimius prižiūrinčios institucijos turi įgyvendinti visus privalomus kriterijus. Mėlynosios vėliavos apdovanojimas paplūdimiams yra paremtas 33 kriterijų, kurių dauguma yra privalomi, o keletas rekomendacinio pobūdžio, sąrašu.

Aplinkosaugos švietimo fondo nustatyti reikalavimai paplūdimiams skirstomi į keturias grupes:

* aplinkosaugos švietimo ir informavimo;
* vandens kokybės;
* aplinkosaugos valdymo;
* paslaugų ir saugumo.

**Aplinkosaugos švietimo ir informavimo kriterijai**

Paplūdimio informaciniame stende turi būti pateikiama informacija apie:

- pakrantės zonos ekosistemas ir pakrantės zonoje esančias gamtiškai jautrias teritorijas;

- informacija apie paplūdimio maudyklos vandens kokybę;

* informacija apie Mėlynosios vėliavos programą;

- elgesio paplūdimyje taisyklės;

* informacija apie aplinkosaugos švietimo veiklas;

- paplūdimio zonos žemėlapis, kuriame pažymėti atitinkami paplūdimyje esantys objektai.

**Vandens kokybės kriterijai**

* paplūdimyje privalo būti bent vienas vandens mėginių ėmimo taškas, o ištirta maudyklos vandens kokybė privalo atitikti nustatytus standartus;
* pramoninės ar buitinės nuotekos negali pakenkti paplūdimio zonai.

**Aplinkosaugos valdymo kriterijai**

* vietos savivalda turi įsteigti paplūdimio aplinkosaugos valdymo komitetą;
* paplūdimyje (pakrantės zonoje) vykdoma veikla privalo atitikti teisės aktus;
* administruojant gamtiškai jautrią teritoriją turi būti taikomos atitinkamos priemonės;
* paplūdimys turi būti švarus;
* dumbliai turi būti paliekami pakrantėje suirti (kol nesukelia nepatogumų);
* turi būti pakankamai tinkamai įrengtų ir prižiūrimų šiukšliadėžių/konteinerių;
* paplūdimyje poilsiautojams turi būti sudarytos galimybės rūšiuoti atliekas;
* paplūdimyje turi būti įrengti sanitariniu požiūriu tinkami tualetai;
* paplūdimyje neleidžiamas nesankcionuotas stovyklavimas, transporto priemonių eismas, sąvartynai;
* paplūdimyje turi būti griežtai kontroliuojamas šunų ir kitų naminių gyvūnų vedžiojimas;
* visi pastatai ir įrenginiai, esantys paplūdimio zonoje, turi būti tinkamai tvarkomi ir prižiūrimi;
* paplūdimio zonoje turi būti skatinamas ekologiškai švarių transporto priemonių naudojimas.

**Saugumo ir paslaugų kriterijai**

* sezono metu paplūdimiai turi būti prižiūrimi tinkamą kvalifikaciją turinčių gelbėtojų ir/arba numatytos gelbėjimo priemonės su aiškiomis naudojimosi instrukcijomis;
* paplūdimyje turi būti pirmosios pagalbos priemonės;
* siekiant išvengti konfliktinių situacijų, paplūdimiai turi būti tinkamai ženklinami;
* turi būti sudarytas avarinių situacijų planas taršos atvejams likviduoti;
* paplūdimyje turi būti taikomos atitinkamos saugumo priemonės;
* paplūdimyje turi būti įrengti geriamojo vandens šaltiniai;
* bent viename savivaldybės mėlynąja vėliava apdovanotame paplūdimyje turi būti įrengtas žmonėms su negalia pritaikytas takas bei tualetas.

Lietuvos žaliųjų judėjimo bei Aplinkosaugos švietimo fondo įgalioti asmenys tikrina, ar paplūdimys sezono metu atitinka keliamus reikalavimus. Mėlynoji vėliava turi būti nuleidžiama, jei aptinkama trūkumų. Pakelti ją leidžiama tik tada, kai visi trūkumai pašalinami. Mėlynosios vėliavos apdovanojimas suteikiamas vienam sezonui.

Daugiau informacijos apie Mėlynosios vėliavos programą, kontrolės ir priežiūros procedūras jums gali suteikti Mėlynosios vėliavos koordinatorius Lietuvoje el. paštu [blueflag@zalieji.lt](mailto:blueflag@zalieji.lt).  
Mėlynosios vėliavos programos interneto svetainė [www.melynojiveliava.lt](http://www.melynojiveliava.lt/).